2. ปัจจัยความเสี่ยง

ความเสี่ยงจากความผันผวนของราคาเหล็ก

ต้นทุนและราคาสินค้าเหล็กนั้นมีความเกี่ยวเนื่องสัมพันธ์กันมาโดยตลอดตั้งแต่
วัตถุดิบต้นทางที่ใช้ในการผลิตเหล็กขั้นต้นทั้งโดยการถลุงสินแร่เหล็กโดย
ใช้ถ่านโค้กหรือการหลอมเศษเหล็ก แล้วจึงผ่านกระบวนการหล่อขึ้นรูป (Casting)
จนได้ผลิตภัณฑ์เหล็กขั้นกลาง ได้แก่ เหล็กแผ่นหนา (สแลป - Slab) เหล็กแท่งใหญ่ (บลูม –
Bloom) และ เหล็กแท่งเล็ก (บิลเล็ต – Billet) ที่นำมาใช้เป็นวัตถุดิบในการผลิตเหล็กรีดร้อน
(Hot Rolling) ชนิดต่างๆ รวมถึงเป็นวัตถุดิบหลักของบริษัทในการผลิตเหล็กเส้นด้วย
หากเปรียบเทียบผลิตภัณฑ์เหล็กเหล่านี้ในแต่ละประเภทด้วยกันแล้ว
จัดเป็นสินค้าที่มีคุณลักษณะแตกต่างกันน้อยจึงมีลักษณะที่เป็นสินค้าโภคภัณฑ์หรือคอมมอดิตี้
(Commodity) เช่นเดียวกับ น้ำมัน และธาตุโลหะอื่นๆ
ดังนั้นราคาขายจึงเป็นปัจจัยสำคัญที่สุดที่จะส่งผลโดยตรงต่อยอดขาย

ปัจจุบันนี้วงจรการเปลี่ยนแปลงราคาของสินค้าเหล็กนั้นเริ่มมีระยะเวลาที่ไม่แน่นอน
อีกทั้งยังผันผวนรุนแรงและเร็วขึ้นกว่าแต่ก่อนมาก
การคาดคะเนราคาล่วงหน้าจึงถือเป็นความเสี่ยงที่สำคัญในการดำเนินธุรกิจ อีกทั้งในระยะ 2-3
ปีมานี้ มีปัจจัยใหม่ๆ ที่ส่งผลกระทบต่อสภาวะการค้าเหล็กของโลกเพิ่มขึ้น
กล่าวคือการเติบโตของอุตสาหกรรมเหล็กของประเทศจีนอย่างรวดเร็วทั้งในด้านการผลิตและการบริโภค
และกระแสการควบรวมกันของผู้ผลิตเหล็กรายใหญ่ในโลกเพื่อสร้างอำนาจต่อรองทางธุรกิจ
ปัจจัยเหล่านี้ล้วนส่งผลต่อทิศทางของราคาเหล็กโลกทั้งสิ้น

ในส่วนของบริษัทนั้น
ใช้เวลานับตั้งแต่สั่งซื้อวัตถุดิบบิลเล็ตซึ่งส่วนใหญ่นำเข้ามาจากต่างประเทศจนถึงวันที่รับเข้าโรงงานประมาณ
1-2 เดือน
ในช่วงเวลาดังกล่าวนี้หากราคาเหล็กซึ่งมักจะปรับตัวไปในทิศทางเดียวกันทั้งในส่วนของบิลเล็ตและเหล็กเส้น
มีการเปลี่ยนแปลงไปจากที่คาดการณ์ไว้
ก็ย่อมจะส่งผลกระทบต่ออัตรากำไรขั้นต้นของบริษัทที่จะเกิดขึ้นจากการแปรรูปและจำหน่ายเหล็กเส้นนั้นออกไป
ด้วยเหตุที่ว่าต้นทุนบิลเล็ตนั้นนับเป็นสัดส่วนประมาณร้อยละ 80 ของราคาขายเหล็กเส้น
จึงกล่าวได้ว่าผลต่างระหว่างราคาขายเหล็กเส้นและต้นทุนบิลเล็ต (metal spread) นั้น
ถือเป็นหัวใจในการบริหารกิจการให้มีผลกำไร
บริษัทจึงมุ่งมั่นในการสร้างความสัมพันธ์ที่ดีต่อผู้จำหน่ายบิลเล็ตทั่วโลก
เพื่อความมั่นคงในการจัดหาวัตถุดิบในราคาที่ยุติธรรมและใช้เวลาในการจัดส่งน้อยที่สุด
ประกอบกับการวางแผนการสั่งซื้อวัตถุดิบให้สอดคล้องกับปริมาณความต้องการใช้เหล็กเส้นในประเทศ
เพื่อรักษาปริมาณสินค้าคงคลังในระดับที่เหมาะสมเพื่อลดความเสี่ยงจากการเปลี่ยนแปลงของราคาดังกล่าว
นอกจากนี้บริษัทยังได้แสวงหาแหล่งวัตถุดิบใหม่ๆ เพิ่มเติมเป็นทางเลือก เช่น
วัตถุดิบที่ผลิตในประเทศ ซึ่งมีระยะเวลาในการส่งมอบเร็วกว่าการนำเข้ามาก

ความเสี่ยงจากความผันผวนของอัตราแลกเปลี่ยน

ตามที่ได้กล่าวไว้แล้วว่าบริษัทนำเข้าเหล็กแท่งเล็กหรือบิลเล็ตซึ่งเป็นวัตถุดิบหลักในการผลิตเหล็กเส้น
จึงมีเจ้าหนี้การค้าส่วนหนึ่งเป็นสกุลเงินตราต่างประเทศ
ความผันผวนของอัตราแลกเปลี่ยนจึงนับเป็นความเสี่ยงอันหนึ่งในการดำเนินธุรกิจ
กล่าวคือบริษัทจะมีความเสี่ยงจากการเปลี่ยนแปลงของอัตราแลกเปลี่ยนในช่วงที่บริษัทตกลงสั่งซื้อวัตถุดิบในรูปของสกุลเงินตราต่างประเทศกับวันที่บริษัทชำระเงินค่าวัตถุดิบนั้น
หรือวันที่ได้ทำสัญญาซื้อเงินตราต่างประเทศล่วงหน้า (Forward contract) แล้วแต่กรณี

บริษัทได้ดำเนินนโยบายจำกัดความเสี่ยงจากอัตราแลกเปลี่ยนอย่างเข้มงวด
เพื่อแปลงภาระต้นทุนวัตถุดิบให้อยู่ในรูปของเงินบาทโดยเร็วที่สุด
นอกจากนี้บริษัทยังได้รับวงเงินสินเชื่อหมุนเวียนทางการค้ากับธนาคารพาณิชย์ที่เลือกเบิกใช้ได้ทั้งสกุลเงินตราต่างประเทศและสกุลเงินบาท
พร้อมทั้งมีวงเงินทำสัญญาซื้อขายเงินตราต่างประเทศล่วงหน้า (Forward contract)
เพื่อวัตถุประสงค์ในการป้องกันความเสี่ยงด้วย

ความเสี่ยงจากการมีอุปทานส่วนเกินและการเข้ามาของผู้ประกอบการรายใหม่

โดยทั่วไปเทคโนโลยีการผลิตเหล็กรีดร้อนทรงยาวประเภทเหล็กโครงสร้างรูปพรรณและเหล็กเส้นเพื่อการก่อสร้างมีค่อนข้างหลากหลาย
ผู้ผลิตขนาดเล็กบางรายอาจเลือกใช้เทคโนโลยีที่มีประสิทธิภาพในระดับพื้นฐานด้วยเงินลงทุนที่ไม่สูงมากนักเพื่อการผลิตสินค้าบางขนาดในชั้นคุณภาพทั่วไป
จึงมีผู้ประกอบการในอุตสาหกรรมนี้จำนวนหลายรายซึ่งต่างก็มีกำลังการผลิตส่วนเกินเหลืออยู่
และอาจมีผู้ประกอบการรายใหม่เกิดขึ้นได้หากมีปริมาณการใช้เพิ่มสูงขึ้นและมีอัตรากำไรที่จูงใจ
จากเหตุผลดังกล่าวทำให้บริษัทต้องปรับตัวโดยการลงทุนขยายสายการผลิตเหล็กเส้นกลมที่มีเส้นผ่านศูนย์กลางขนาดเล็ก
6-9มิลลิเมตร
ซึ่งเป็นขนาดที่มีผู้ผลิตน้อยรายและต้องอาศัยเทคโนโลยีการผลิตและความเชี่ยวชาญที่สูงขึ้น
ในขณะที่ให้อัตราผลกำไรที่ดีกว่าด้วยเช่นกัน โดยเริ่มผลิตและนำออกจำหน่ายตั้งแต่ปลายปี 2547
เป็นต้นมา
ส่งผลให้บริษัทเป็นผู้ผลิตเหล็กเส้นครบทุกขนาดและทุกชั้นคุณภาพที่มีความต้องการใช้อยู่ในปัจจุบัน
นอกจากนี้สายการผลิตของบริษัทยังสามารถปรับเปลี่ยนเพื่อใช้ในการผลิตเหล็กเพลาดำ
สำหรับใช้ในอุตสาหกรรมจักรกลและอุตสาหกรรมอื่นๆ ได้อีกด้วย

สำหรับการนำเข้าเหล็กเส้นจากต่างประเทศนั้นถูกจำกัดโดยกำแพงทางการค้าประเภทที่ไม่ใช่ภาษี
(Non-tariff Barrier)
โดยต้องได้รับการรับรองคุณภาพสินค้าจากสำนักงานมาตรฐานอุตสาหกรรมแห่งประเทศไทยก่อนการนำออกจำหน่าย
(มอก. ชนิดบังคับ)
อีกทั้งการขนส่งทางทะเลในระยะเวลานานอาจส่งผลต่อสภาพพื้นผิวของเหล็กเส้นในยามออกจำหน่ายหากมาตรฐานการผลิตไม่ดีพอ
และต้นทุนการขนส่ง เคลื่อนย้าย
และจัดเก็บเหล็กเส้นก็สูงกว่าเมื่อเปรียบเทียบกับการขนส่งบิลเล็ตเพื่อนำมารีดเป็นเหล็กเส้นภายในประเทศ
ด้วยเหตุผลที่กล่าวมาจึงไม่ปรากฏว่ามีการนำเข้าเหล็กเส้นเพื่อการก่อสร้างในปริมาณที่มีนัยสำคัญ